"Nu ştiam că ia spagă, dar ştiam că merge în cazinou. Era ilogic să-l întrebi pe Vlasov din ce trăieşte. Are o casă de avocatură, are case la Iaşi din care primeşte chirie, bonificaţie de la Camera de Comerţ de 6.000-7.000 de lei pe lună", a declarat, într-o conferinţă de presă Ion Mocanu, unul dintre vicepreşedinţii Camerei de Comerţ şi Industrie a României (CCIR).

Reprezentanţii CCIR au precizat că pornesc de la prezumţia de nevinovăţie în cazul Vlasov, precizând că nu sunt nici mulţumiţi, nici nemulţumiţi de activitatea acestuia.

"Plec de la prezumţia de nevinovăţie, nu ştiu care este speţa, din câte am înţeles din dicuţiile cu angajaţii dosarul respectiv este în faza probatorie, de colectare de probe", a declarat Mihai Daraban, preşedintele Camerei de Comerţ şi Industrie Constanţa şi vicepreşedinte CCIR, care asigură interimatul la conducerea instituţiei.

Vlasov a fost arestat preventiv pentru 30 de zile, miercuri, de Curtea de Apel Bucureşti, într-un dosar în care este acuzat că ar fi cerut 1 milion de euro de la un om de afaceri, pentru a-l ajuta să câştige un dosar de arbritraj.

Vlasov a fost denunţat la DNA de un om de afaceri, de la care ar fi cerut 1 milion de euro, iar marţi a fost prins în flagrant, într-un restaurant din Bucureşti, asupra preşedintelui Camerei de Comerţ fiind găsită suma de 200.000 de euro, potrivit DNA.